آرمی چیف کی مدت ملازمت میں توسیع کا فوج پر کیا اثر پڑتا ہے؟
تجزیہ کار کہتے ہیں کہ ہر تین سال بعد نیا آرمی چیف نئے آئیڈیاز کے ساتھ آتا ہے۔ اشفاق پرویز کیانی اور راحیل شریف کے کام کرنے کا انداز بھی الگ الگ تھا۔
لاہور — بعض تجزیہ کار اس توسیع کو ملک کے مفاد میں قرار دے رہے ہیں تو کچھ مبصرین اسے فوج کے لیے بہتر نہیں سمجھتے۔ پاکستان میں آرمی چیف کی مدت ملازمت میں توسیع نئی بات نہیں ہے۔ ماضی قریب میں 2010 میں پاکستان پیپلز پارٹی (پی پی پی) کی حکومت نے بھی اُس وقت کے آرمی چیف جنرل اشفاق پرویز کیانی کو تین سال کی توسیع دی تھی۔ اگر تین ماہ بعد آرمی چیف قمر جاوید باجوہ اپنی مدت ملازمت پوری ہونے پر ریٹائر ہو جاتے تو سنیارٹی کے مطابق پہلے نمبر پر اسٹرٹیجک کمانڈ ڈویژن کے ڈائریکٹر جنرل لیفٹیننٹ جنرل سرفراز ستار، دوسرے نمبر پر چیف آف جنرل اسٹاف لیفٹیننٹ جنرل ندیم رضا، تیسرے نمبر پر کور کمانڈر کراچی لیفٹیننٹ جنرل ہمایوں عزیز جب کہ چوتھے نمبر پر کور کمانڈر ملتان لیفٹیننٹ جنرل نعیم اشرف تھے۔ جن میں سے اب کوئی بھی آرمی چیف نہیں بن سکے گا۔ لیفٹیننٹ جنرل (ر) غلام مصطفیٰ وزیرِ اعظم کے اس فیصلے سے خوش دکھائی نہیں دیتے۔ ان کا کہنا ہے کہ ایسے فیصلے مجموعی طور پر فوج کے ادارے کے لیے بہتر نہیں ہوتے۔ ان کے بقول، ایک خاص مقصد کے تحت آرمی چیف کی مدت ملازمت تین سال رکھی گئی ہے۔ لیفٹیننٹ جنرل (ر) غلام مصطفی کہتے ہیں کہ ہر تین سال بعد نیا آرمی چیف نئے آئیڈیاز کے ساتھ آتا ہے۔ جنرل اشفاق پرویز کیانی اور جنرل راحیل شریف کی مثال دیتے ہوئے لیفٹیننٹ جنرل (ر) غلام مصطفیٰ کہتے ہیں کہ ان سب کا کام کرنے کا انداز الگ الگ تھا۔ لیفٹیننٹ جنرل (ر) غلام مصطفٰی اس فیصلے سے اختلاف تو ضرور کرتے ہیں۔ لیکن ساتھ ہی ان کا یہ بھی کہنا ہے کہ ملک کے معروضی حالات اس نوعیت کے ہیں کہ فوجی کمان میں تبدیلی شاید سود مند نہ ہوتی۔ ان کے بقول، کشمیر کا آتش فشاں پھٹنے کو ہے۔ بھارت کے وزیرِ دفاع غیر ذمہ دارانہ بیانات دے رہے ہیں۔ ایسے میں مشکل فیصلے کرنے پڑتے ہیں۔ پاکستان کی فوج میں ترقی کے مروجہ طریقہ کار کے مطابق ہر تین سال بعد چار سینئر ترین لیفٹیننٹ جنرل آرمی چیف بننے کے اہل ہوتے ہیں۔ پاکستان کے وزیرِ اعظم ان میں سے ایک کا انتخاب کرتے ہیں۔ سینئر دفاعی تجزیہ کار لیفٹیننٹ جنرل (ر) امجد شعیب کہتے ہیں کہ آرمی چیف بننا ایک بڑے اعزاز کی بات ہوتی ہے۔ تاہم، آرمی چیف چار میں سے ایک جنرل نے ہی بننا ہوتا ہے۔ ان کے بقول، آنے والے دنوں میں چیئرمین جوائنٹ چیفس آف اسٹاف کمیٹی نے ریٹائر ہونا ہے۔ لہذٰا، ان چار میں سے ایک کو ترقی دے کر فور اسٹار جنرل اور پھر چیئرمین جوائنٹ چیفس آف اسٹاف کمیٹی بنایا جا سکتا ہے۔ وہ مزید کہتے ہیں کہ ایک لیفٹیننٹ جنرل کو ترقی دے کر وائس چیف آف آرمی اسٹاف بھی بنایا جا سکتا ہے۔ ان کے بقول، اس طرح کی صورتِ حال میں آرمی چیف اور وائس آرمی چیف اختیارات تقسیم کر لیتے ہیں اور یوں نظام چلتا رہتا ہے۔ لیفٹیننٹ جنرل (ر) امجد شعیب کے مطابق فوج ایک منظم ادارہ ہے اور ماضی میں بھی اس طرح کی صورتِ حال میں ایسا بندوبست ہوتا رہا ہے۔ سینئر تجزیہ کار بریگیڈیئر فاروق حمید کہتے ہیں کہ فوج ایک پروفیشنل ادارہ ہے اور آرمی چیف کی توسیع سے اس پر کوئی منفی اثر نہیں پڑتا۔ ان کے بقول، آرمی چیف بننا ہر افسر کی ایک قدرتی خواہش ہوتی ہے۔ تاہم، پاکستان کی فوج کے افسران کو یہ ادراک ہے کہ معروضی حالات میں کیے گئے بعض فیصلے ملکی مفاد کے لیے بہتر ہوتے ہیں۔ فاروق حمید کہتے ہیں کہ کشمیر کی صورتِ حال اس بات کی متقاضی تھی کہ فوجی کمان میں کوئی تبدیلی نہ کی جائے کیوں کہ موجودہ فوجی قیادت نے نہ صرف کشمیر بلکہ افغان امن عمل کے حوالے سے بھی ایک لائحہ عمل بنا رکھا ہے۔ خیال رہے کہ آرمی چیف قمر جاوید باجوہ کا انتخاب تین سال قبل اس وقت کے وزیرِ اعظم نواز شریف نے کیا تھا۔ جنرل قمر جاوید باجوہ اس وقت کی سنیارٹی لسٹ میں چوتھے نمبر پر تھے۔ جنرل قمر جاوید باجوہ کی تقرری سے قبل بھی اس وقت کے آرمی چیف جنرل (ر) راحیل شریف کی توسیع سے متعلق قیاس آرائیاں عروج پر تھیں۔ تاہم، انہوں نے ان تمام قیاس آرائیوں کی تردید کرتے ہوئے توسیع نہ لینے کا باقاعدہ اعلان کیا تھا۔